ועדת העלייה, הקליטה והתפוצות, כנסת 16, פרוטוקול מספר 184, 2004-12-27 12:00

קולט אביטל: בוקר טוב.

קולט אביטל: אני מתכבדת לפתוח את הישיבה השניה שלנו היום, של ועדת העלייה, הקליטה והתפוצות בנוכחות השר לקליטת העלייה, שרת השיכון ומ"מ שר המשפטים.

קולט אביטל: יכול מאוד להיות שאנחנו נזדקק היום לכישורייך בשלושת התחומים.

קולט אביטל: אני גם רוצה לברך כאן את מנכ"ל הסוכנות החדש, עם היכנסו לתפקיד, מר משה ויגדור.

קולט אביטל: אנחנו בוועדה הזאת משתפים פעולה בהרבה מאוד תחומים עם הסוכנות ובדרך כלל, הנושאים שמעניינים אותנו במיוחד הם גם נושאי התפוצות וגם נושאי החינוך העברי בתפוצות.

קולט אביטל: אני בטוחה שאנחנו נשתף פעולה עוד הרבה מאוד שנים.

קולט אביטל: בהצלחה אדוני.

ציפי לבני: תודה רבה.

ציפי לבני: למרות שזה לא רשמי ובאמת, כרגע אני יושבת בשלושה כובעים, אני רואה בזה מן ישיבת סיכום מסוימת או לפחות סיכום שנה.

ציפי לבני: אני רוצה להודות על העבודה המשותפת עם יושבת ראש הוועדה, כי זה מאוד קל להיות כל אחד במשבצת שלו, לקדם את הנושאים שמעניינים אותו ולא להיפגש או להיפגש רק בביקורת.

ציפי לבני: מה שהיה לנו, כמשרד, מבחינת הוועדה זו ביקורת אבל היא היתה בונה ותמיד במובנים של לאיפה הולכים מכאן והלאה ואנחנו, מצדנו, יכולנו למצוא את הכתובת שיחד אתה אפשר לקדם נושאים משותפים במקומות שבהם אנחנו היינו צריכים את עזרת המחוקק ועל כך, הרבה תודה.

ציפי לבני: אני חושבת שזו באמת דוגמא לשיתוף פעולה של משרד אחראי על תחום ושל ועדה אחראית על תחום ואיך רואים עין בעין נושאים ואיך מקדמים אותם.

ציפי לבני: אתחיל עם הסקירה ואני לא יודעת אם אוכל להישאר עד סוף הדיון.

ציפי לבני: אתחיל עם הסקירה, איפה אנחנו נמצאים.

ציפי לבני: חלק מהסקירה תציג מנכ"לית המשרד, שאמונה ואחראית על התוצאות שנראה לפחות באפקט החיובי.

ציפי לבני: מירלה גל: אנחנו נעשה את זה בקצרה, רק מבחינת נתוני עלייה, אפשר לחלק את סך כל הנתונים שאנחנו מציגים כרגע, שנכונים לנובמבר 2004, כפי שאתם רואים, יש מדינות שיש עלייה בעלייה ויש מדינות שיש ירידה.

ציפי לבני: אלה נתוני העולים לשנת 2004.

שלום בן-עמי: לשנת 2003 זה מלא?

מירלה גל: מלא.

מירלה גל: 2004 זה עד נובמבר.

ציפי לבני: הערה, כדי שנכניס את עצמנו לפרופורציות: כשאנחנו מדברים במונחים של אחוזים, אז גם כשאנחנו רואים שלצרפת יש היום עלייה באחוז, אנחנו מדברים במונחים שמול שיעור היהודים שנשאר עדין שם, זה באמת שולי.

ציפי לבני: מעבר לזה שהתופעה חיובית, אנחנו צריכים לדעת גם מה זה אומר במונחים המספריים.

ציפי לבני: במונחים המספריים זה עדין לא מספיק, כמו גם כשאנחנו מסתכלים על ארצות הברית או על צפון אמריקה וקנדה, עדין המגמה שאנחנו רוצים לראות, שתהיה דרמטית במונחים של 6 מיליון יהודים שנמצאים שם, אנחנו רחוקים מאוד מלראות איזה שהוא תהליך מחולל שינוי, כפי שהיינו רוצים כולנו.

מירלה גל: ומאידך גיסא, כשיש ירידה של 20% בברית המועצות יש לזה משמעות מספרית הרבה יותר גדולה.

מירלה גל: אנחנו רוצים להציג בפניכם גם את הנתונים של תושבים חוזרים, אפרופו הדיון שהיה בשבוע שעבר.

מירלה גל: כאן, בהחלט אנחנו רואים עלייה במספר התושבים החוזרים.

מירלה גל: עם זאת, חשוב לי לציין שלא כל התושבים החוזרים פונים באמצעות משרד הקליטה או הקונסוליות.

מירלה גל: חלקם פשוט חוזרים לארץ ואנחנו מעריכים שהנתונים כפולים.

ציפי לבני: כשבמה

ציפי לבני: לך השנה גם הצגנו לכם את הפעילויות שהמשרד עושה בקרב הקהל של האזרחים הישראלים בחו"ל, כדי להוביל חזרה ארצה.

ציפי לבני: נושא שצריך להיות פתור ועדין לא פתור זה הנושא של ביטוח הבריאות, שאני מקווה שאצליח לגמור עם זה ואם לא, אז כל מי שיבוא בנעלי, אני מקווה שיסיים את הסיפור העגום הזה.

קולט אביטל: יש עוד סיכוי?

ציפי לבני: כן.

ציפי לבני: אני מאמינה שמה שנכון ואין בצידו עלויות כל כך גדולות, נגמר.

ציפי לבני: זה ייגרר עוד קצת ובסוף זה ייגמר.

מירלה גל: היעדים העיקריים שהציגה השרה לשנת 2004 היו היעדים הבאים: העצמת השפה העברית, טיפול ממוקד בנוער עולה בסיכון, שיפור כושר ההשתלבות בעולם התעסוקה, יצירת מניפת פתרונות דיור לזכאים, גיור, שילוב תרבויות ושינוי תפיסת השירות שעליו נדווח במשרד.

מירלה גל: מטבע הדברים, לא יכולנו לסקור בזמן הקצר את כל הפעילות של המשרד ולכן, ביקשנו להתמקד באותם נושאים עיקריים.

מירלה גל: העצמת השפה העברית - -

ציפי לבני: בנוגע לעברית, אני לא רוצה להיכנס תכנית תכנית אבל עברנו פאזה.

ציפי לבני: אנחנו נתקלנו במצב שבו כדי ללמוד עברית, עולה צריך לא רק להגיע לארץ אלא לחכות שיגיעו מספיק עולים שממלאים כיתת לימוד ושהמורה תגיע ושבינתיים הוא גם לא יעבוד בבוקר, כדי שיוכל ללכת לכיתת אולפן.

ציפי לבני: אם הוא רוצה אחר הצוהריים - אין.

ציפי לבני: הנתונים הביאו לזה שככל שיש פחות עולים זה הולך ונעשה קשה יותר.

ציפי לבני: לכאורה, נשאר לי יותר כסף פר עולה, אבל אין מספיק כיתות והקליטה הישירה, כל אחד בחר לו לאיפה להגיע ואת התוצאה אנחנו רואים בחיי היום יום שלנו.

ציפי לבני: של קהילות שחיות בתוך קהילות בהיעדר שפה משותפת במובן הכי בסיסי של זה.

ציפי לבני: דבר שמשפיע על היכולת למצוא עבודה, דבר שהשפיע בצורה קשה מאוד על האפשרות של נוער להשתלב בבתי הספר ולהצטיין.

ציפי לבני: נוער שמגיע עם נתונים, שיכול לעוף קדימה מקבל שעה עברית.

ציפי לבני: הפאזה שעברנו ועוד חלק לא השלמנו, אבל לפחות אנחנו נמצאים לקראת סיום, זה ניסיון לתת לעולה את היכולת לעשות את לימודי העברית מרחוק, בשעה שנוחה לו, מהבית, מתי שהוא רוצה, בהתאם ליכולתו.

ציפי לבני: הדרמה, אני חושבת בצורה המשמעותית שלה, תהיה מסומנת כאן בסעיף 7.

ציפי לבני: אנחנו נמצאים כבר לפני סיום, גמרנו את כל ההתקשרויות ואם צריך אז המנכ"לית תיתן עוד פירוט.

ציפי לבני: יהיה ערוץ אינטראקטיבי בטלוויזיה שיעסוק בהעשרת השפה, יכלול משחקים, מידע.

ציפי לבני: כל הנושאים נסגרו, זה צריך לעבור עכשיו את הישורת האחרונה.

ציפי לבני: אמור לעלות לאוויר במרץ 2005.

קולט אביטל: מה זה אינטראקטיבי בטלוויזיה?

קולט אביטל: באינטרנט?

ציפי לבני: לא, בטלוויזיה.

ציפי לבני: ערוץ.

מירלה גל: אני אסביר ואומר עוד כמה מילים על העברית ואני אומרת את זה בצורה הברורה ביותר: אנחנו לא באים להחליף את משרד החינוך.

מירלה גל: הפעילות בתוך מסגרת בתי הספר היא של משרד החינוך.

מירלה גל: כל הפעילות שאנחנו מציעים היא פעילות בשעות אחר הצהרים או פעילות - -

ציפי לבני: זה כי אנחנו לא יכולים להיכנס לבתי הספר.

מירלה גל: לכן, יצרנו סדרה של פרוייקטים שונים להעצמת העברית שמרביתם, ללמוד בזמן שנוח לעולה, אם זה מביתו או במקומות אחרים.

קולט אביטל: את מדברת על עולים בוגרים?

מירלה גל: אני מדברת על בכלל.

מירלה גל: אני אפרט בכמה מלים: הפוסטר שאת לא אוהבת, תלוי כאן על הקיר.

מירלה גל: לפני חודש וחצי עלתה תכנית בטלוויזיה החינוכית שמיועדת לגילאים 6-9.

מירלה גל: כל שבוע למעלה מ-40 תכניות יופקו במסגרת שיתוף הפעולה בינינו לבין הטלוויזיה החינוכית.

מירלה גל: בתחילת ינואר אנחנו יוצאים עם כיתות לימוד במרכזי תפוח.

מירלה גל: זה מרכזים מממוחשבים בפריפריה ב-12 ישובים ואפשר יהיה ללמוד עברית.

מירלה גל: זה מיועד לכל מיני קהלי יעד, לצעירים, למבוגרים, לכל האוכלוסיות במרכזים ממוחשבים.

מירלה גל: חילקנו מילונים לכל הילדים שעלו לכיתה א'.

מירלה גל: קיימנו יחד עם הסוכנות היהודית ומשרד החינוך אולפני קיץ לילדים.

מירלה גל: קראנו לזה "קיץ של עברית".

מירלה גל: למעלה מ-2000 ילדים למדו ב-3 שבועות עברית בתקופת הקיץ, על מנת שיתחילו את שנת הלימודים בצורה חלקה יותר וטובה יותר.

קולט אביטל: כשאתם מדברים על מרכזי תפוח, מרכזי אינטרנט, האם יש גם מה שנקרא מעבדות לשוניות?

קולט אביטל: כי אחרת איך הם שומעים את הדיקציה של עצמם?

מרינה סולודקין: רק בשפה אחת שלמדתי היו שיעורים בפונטיקה.

מירלה גל: המעבדות הן בתוך האולפנים ובאולפנים יש מעבדות, חלקן מפותחות יותר וחלקן פחות.

מירלה גל: גם דרך ערוץ הטלוויזיה וגם דרך הכיתות הממוחשבות, יש גם תכניות שיש בהן הגהה.

מירלה גל: לפני שבוע עלתה לאוויר תכנית פינה יומית קבועה, פעמיים ביום, "עברית ברגע" ברדיו רקע.

מירלה גל: אנחנו מקימים אתר אינטרנט להעצמת השפה העברית שגם כאן, התאריך המשוער הוא מרץ 2005.

מירלה גל: הערוץ האינטראקטיבי, כפי שציינה השרה זה מבחינתנו הפנינה המרכזית.

מירלה גל: יחד עם ערוץ הלווין וערוץ הכבלים אנחנו עומדים להעלות ערוץ טלוויזיה אינטראקטיבי שבו ילמדו 24 שעות ביממה עברית.

מירלה גל: זה יהיה פתוח לכל העולים ולא רק לעולים.

מירלה גל: כל מי שירצה ללמוד עברית יוכל דרך הערוץ.

מירלה גל: הזה ללמוד עברית.

מירלה גל: מעבר לעברית יהיו בו גם פינות של חדשות, אקטואליה בשפה קלה, יהיו בו נושאים תרבותיים.

מירלה גל: לא רק השפה אלא כל מה שקשור לתרבות ולהוויה הישראלית.

רומן ברונפמן: זה יהיה בחינם?

מירלה גל: זה יהיה חינם, העלויות עלינו.

ציפי לבני: אנחנו לקחנו את זה בעיקר כדי להעביר את תהליך החדירה לתוך הקלה הזה, אחרת, זה היה באמת מיותר.

מירלה גל: יהיו תכניות לכל קהלי היעד.

מירלה גל: יהיו לצעירים יותר, יהיו למבוגרים יותר.

מירלה גל: כשאנשים יחזרו ב-3 בלילה, כשהם חוזרים ממשמרת להיכנס לערוץ ולהתחיל ללמוד עברית.

מירלה גל: כמובן, בנוסף לכך אולפני העברית כמדי שנה.

מירלה גל: השנה למדו 17 אלף עולים באולפני עברית באולפני העברית.

ציפי לבני: לגבי הנושא הבא אתן כמה נקודות והמנכ"לית תיתן את הפירוט.

ציפי לבני: כמעט מן המפורסמות הוא שהתהליך שעובר הנוער העולה הוא תהליך שהוא 3 פעמים קשה.

ציפי לבני: קודם כל, ברובו, אני לא מדברת על נוער שעולה במסגרת "נעלה" או במסגרות מהסוג הזה, אבל בגדול, הבחירה לא שלו.

ציפי לבני: מישהו קבע עבורו שהוא עולה.

ציפי לבני: הוא לא עשה את הבחירה.

ציפי לבני: הוא עובר תהליך מאוד קשה.

ציפי לבני: היעדר השפה, דיברנו עליו כבר קודם והתוצאה היא שאנחנו מוצאים נתונים על נוער עולה עובר חוק במספרים שהם הרבה יותר גדולים משיעורם באוכלוסייה, דבר שיוצר עוד מעגל יותר חמור, מעגל סטיגמטי, מעגל של דחייה ואנחנו מדברים בנוער, שאם ניתנים לו הכלים, הוא יכול להשתלב ולהצטיין כמעט בכל מערכת שהיא, אבל הולך ומתכנס בתוך עצמו.

ציפי לבני: זה חלק מתהליך הגירה שכשלעצמו יוצר תופעות כאלה, אבל עוד דיווחתי לוועדה בתקציב 2004, שייעדנו סכום כסף של כ-10 מיליון, שחלק מנו אגמנו מאוד מקומות, כדי לנסות ולעשות מכה.

ציפי לבני: ליצור שינוי בשורה שלמה של תכניות ולא רק בתכנית אחת, בכמה מקומות גברת גל תיתן את הפירוט, שעוסק בנוהל, שעוסק אינטראקציה בין הנוער לבין ההורים, שעוסק בין הנוער לבין המפגש עם המשטרה או עם גורמי אכיפת החוק, שזה מפגש לא פשוט.

קולט אביטל: אם את מדברת על המפגש עם המשטרה, תרשי לי להזכיר שיש נושא שבו אנחנו מחכים לפחות שנתיים שלוש.

קולט אביטל: התחילו לטפל בזה לפניי ואני מניחה כבר אז דובר על זה שיהיו מגשרים על חשבון משרד הקליטה, שיאפשרו את האינטראקציה היותר נכונה בין העולים לבין המשטרה ואלה היו צריכים להיות על חשבון משרד הקליטה.

קולט אביטל: ישבנו פה בשבוע שעבר עם המפכ"ל החדש ולצערנו, הסתבר שהדבר הזה עוד לא זז ושהוא תקוע במשרדכם.

קלאודיה כץ: אני חושבת שאני יודעת על מה מדובר.

קלאודיה כץ: מדובר על פרוייקט שמשך את זה 5 שנים לפחות ובתקופה הזאת החזרנו פעמיים כסף לאוצר ששמרנו ועד היום לא קיבלנו שמות.

קלאודיה כץ: כדי לקרוא את המצב הם צריכים להביא לנו שמות העולים שהם לוקחים כמגשרים ואנחנו הצענו את העזרה שלנו בגיוס, הצענו את העזרה בעברית.

קלאודיה כץ: הם אמרו שהעולים לא טובים בעברית.

קלאודיה כץ: אמרנו: יופי, נביא כיתות עברית ואז, אמרו שאין להם מרכז.

קלאודיה כץ: אמרנו שנביא להם שמות, שיראיינו בן אדם שיהיה מרכז לקבוצה הזאת.

קלאודיה כץ: השנה, אנחנו מחזירים לאוצר כסף עבור העברית והתקציב של המימון, קידום השפה מה שנקרא, קוצץ מאוד אבל אילו היו מביאים לפחות אדם אחד, היינו פותחים - -

ציפי לבני: זו לא בעיה תקציבית אצלנו.

קולט אביטל: זאת אומרת, שבעוד שנה אני אשמע שלא העבירו את הרשימה.

ציפי לבני: מאחר והנושא הזה הוא ראשון במעלה, אנחנו גם נתנו פתרונות נוספים במסגרת הזאת של עובדים סוציאליים וכתובת במקומות מסוימים בהם יש שיעור גבוה של נוער עולה עובר חוק.

ציפי לבני: יצרנו כתובות של מגשרים מסוג אחר, בנוסף.

ציפי לבני: אבל במסגרת הזאת של עבודה במשטרה, יש לנו תקציב פעולה.

ציפי לבני: בראייה שלנו זה גם מעודד העסקה של עולים.

ציפי לבני: כלומר, אנחנו מרוויחים כפול.

מירלה גל: אני אעמוד בקצרה על כל התכניות בנושא הרווחה, אבל אני יכולה להגיד בגדול, שהתקציב של טיפול בנוער בסיכון הוא פי 10 יותר גבוה ממה שהיה קודם לכן.

מירלה גל: בחלקו, מתוך מקורות של משרד הקליטה וכפי שציינה השרה, עשינו איגום משאבים עם קרנות, עם ארגונים, עם משרדים אחרים ואנחנו מוציאים לפועל בתקופה הקרובה פעילות שתיתן מענה באופן ישיר לעשרת אלפים ילדים ובאופן עקיף ל-50 אלף ילדים עולים.

מירלה גל: אני חושבת שזו מהפכה אמיתית.

מירלה גל: חלק מהתכניות הן ברמה הארצית.

מירלה גל: זיהינו מה הבעיות שרלוונטיות לכל בני הנוער העולים באשר הם בארץ ויצרנו תכניות ארציות כאשר באנו לרשויות ואמרנו: הנה, יש לכם תכנית, תיקחו אותה.

מירלה גל: עשינו גם להיפך, פנינו לרשויות ובדקנו מה הן הבעיות הספציפיות בתחום אותה רשות ויצרנו תכניות מקומיות.

מירלה גל: זאת אומרת, אנחנו באים עם סדרה של תכניות, חלקן ארציות וחלקן מקומיות.

מירלה גל: תכנית אחת היא תכנית המשך שדובר עלייה בעבר, זוהי תכנית מסיכון לסיכוי.

מירלה גל: זה הפוך על הפוך.

מירלה גל: זו תכנית שהתחילה בעבר אבל הרחבנו אותה משמעותית.

ציפי לבני: זה גם נעשה עם עמותה אבל התקציב שהמשרד נתן לשנת 2004 יוכל להזניק את זה.

מירלה גל: אנחנו מדברים מעל על למעלה מ-100 תכניות חדשות לטיפול בנוער בסיכון.

מירלה גל: תכניות רגישות תרבות.

מירלה גל: אגב, זה לא תמיד בא מהכיוון של הילד, הרבה פעמים הפעילות היא דווקא אל מול ההורים ולא הילדים.

מירלה גל: יש לנו תכניות למניעת שימוש בסמים בקרב בני נוער עולה יחד עם הרשות למלחמה בסמים.

מירלה גל: יש תכנית חדשה שנקראת: "סיכוי", עם ליווי נוער עולה עובר חוק.

מירלה גל: "פינה בלב", "ילדים עולים בישראל".

מירלה גל: אני לא רוצה לעבור על הכל, אבל אולי אחת התכניות היותר יפות שעומדת לצאת אל הפועל בימים הקרובים זה "עולים על הקו".

מירלה גל: אתר אינטרנט שיהיה מחובר למענה טלפוני חם, שעוסק בעולם התוכן של נוער עולה.

מירלה גל: לקחנו ארגון של בני נוער עולים, עמותה שנקראת "אחד על אחד".

מירלה גל: גייסנו בני נוער שישבו מאחורי קווי הטלפון והאינטרנט והם יהיו אלה שיוכלו לתת מענים.

מירלה גל: כמובן שיהיה להם גם גיבוי מקצועי.

מירלה גל: הם יתנו את המענה לבני הנוער שיפנו אליהם מכל רחבי הארץ.

מירלה גל: תכנית יזמים צעירים - בני נוער בסיכון, שנפעיל עבורם קבוצות פעילות ליזמות עסקית.

מירלה גל: אני חושבת שזה בהחלט חידוש.

מירלה גל: חוקי סיור ואתגר לנוער עולה בסיכון.

מירלה גל: מנטורינג וכיוצא בזה.

מירלה גל: הרבה מאוד תכניות חדשות שיגיעו לכ-50 אלף בני נוער.

מירלה גל: הנושא הבא הוא נושא התעסוקה.

ציפי לבני: אין ספק, שכששואלים על רמת שביעות הרצון של העולה, מטבע הדברים, אין ספק ששביעות הרצון של העולה ברמה המיידית והבסיסית היא פונקציה של התעסוקה.

ציפי לבני: כך גם אנחנו צריכים להיות מודעים שמעבר לנתונים הסטטיסטיים של עולים שעובדים יש פער בין ההשכלה או הנתונים שמגיעים חלק מהעולים אתם, לבין סוג העבודה שבה הם עובדים בארץ.

ציפי לבני: זה נתון שאנחנו מתמודדים אתו כשמטבע הדברים בדרך כלל ההתעסקות היא באמת במציאת תעסוקה, חלק על ידי עידוד כספי של מעסיקים להעסיק עולים.

ציפי לבני: אי מניחה, ששמעתם גם על הקמפיין שעשינו בעניין הזה כדי לעודד מעסיקים להעסיק עולים, כשמדובר בעיקר בעולים באזור גיל ה-45 ומעלה, זו קבוצת הגיל שקשה לה במיוחד למצוא את התעסוקה.

ציפי לבני: אם הם לא מוצאים בשלב הראשון, אז הם נמצאים במצב שבו הסיכוי שלהם הופך להיות לאפס ונגזר, שהם יצטרכו להסתייע רק בקצבאות.

קולט אביטל: אנחנו מתרשמים בישיבות עם שירות התעסוקה והתמ"ס, שאין לכך תקציבים בתמ"ס.

קולט אביטל: השאלה עד כמה הדבר הזה מתואם?

ציפי לבני: חלק מהדברים שאנחנו חשבנו עלייהם זה ההפרטה של שירות התעסוקה ואצלנו היא כבר קרתה מזמן, זה לא משהו שקרה בשנה האחרונה.

ציפי לבני: זה סוג של התאמה לעבודה עם עולים כדי להתאים אותם לעבודה, שבתמ"ס למדו ממשרד הקליטה.

ציפי לבני: אנחנו התחלנו את ההפרטה הזאת.

ציפי לבני: זהו תהליך שעובד עם אחוזי השמה של 70% דרך המרכזים האלה, שזה דבר שראוי ללמוד ממנו.

ציפי לבני: הדבר הנוסף שאנחנו רוצים לעשות וזה לא דבר שאני יכולה לדווח על עשייה, אבל זה חלק מדיוני התקציב של 2005, אנחנו ביקשנו לעבור לוואוצ'רים.

ציפי לבני: למצב שבו העולה מקבל סכום כספי מוגדר שאתו הוא יכול לבחור איך הוא מקדם את עצמו בתחום התעסוקה.

ציפי לבני: הרי דיברנו קודם על הצורך בעברית ברמה יסודית - -

קולט אביטל: איך הוא יודע להסתדר?

ציפי לבני: בסוף הדיון נעבור גם ליועץ הקליטה האישי.

ציפי לבני: יועץ הקליטה האישי אמור לשבת עם העולה, כשהוא מגיע לארץ.

ציפי לבני: לראות מול מה הוא נמצא אבל במקום שיהיה מצב שבו יהיו איקס תכניות וכל פעם אנחנו נמצא פתרון לאחד, יהיה מסלול לעולה, שנבנה אתו ויחד עם אותו יועץ קליטה אישי, כשיש לו לא רק קורס אחד אלא שורה של אופציות במסגרת הסדר כלכלי שלנו עם האוצר, של כמה כל עולה יקבל והוא יוכל להחליט האם הוא משקיע בהתחלה בלימוד השפה ואחר כך בהסבה מקצועית.

ציפי לבני: האם הוא רוצה העשרה עברית לצורך העניין הזה או האם הוא צריך משהו שלישי.

ציפי לבני: במסגרות של ההסכמה עם האוצר, זה דבר שהסכמנו עליו לקראת תקציב 2005 אבל עכשיו, אני מציעה שתתנו דיווח על 2004 כולל על ה-employability.

קלאודיה כץ: מספר דברים שעשינו ב-2004 כדברים חדשים וחשובים: אנחנו כל הזמן נמצאים בפיתוח איך מתמודדים עם האבטלה, כי זה הדבר הכי קשה.

קלאודיה כץ: צריך לקחת בחשבון, שהעולה, על מנת להגיע לרמה של מובטל רגיל בארץ, צריך לעבור עוד הרבה מאוד מדרגות.

קולט אביטל: למה הוא צריך להגיע?

קולט אביטל: קודם כל צריך לדאוג לו לעבודה.

קלאודיה כץ: יש פער מאוד גדול במה שאנחנו דנים כל הזמן עם האוצר, בין עולה מובטל לעוד מובטל רגיל, כי לעולה יש הרבה דברים שחסרים לו, מטבע הדברים שפה ולפעמים רשיון עבודה ולפעמים הכרה במנטליות.

קלאודיה כץ: אנחנו פיתחנו תכנית חדשה, שנקראת employability, שעוזרת לעולים להגיע למקום עבודה.

קלאודיה כץ: גם כאן ההשמה היא של 75%, אבל הגישה חדשנית.

מירלה גל: זה למעשה נותן כישורי עבודה לחיפוש העבודה.

מירלה גל: זאת אומרת, גם אם הוא מוצא עבודה והכל בסדר ואחרי שנה, חס וחלילה המפעל נסגר או פשט את הרגל, אותם כישורים נטמעים אצל העולה החדש ועם אותם כישורים הוא ממשיך הלאה.

מירלה גל: זה לא טוב רק לפעם אחת, אם כי אנחנו מקווים, שימצא מקום עבודה ויחזיק מעמד ושלא יידרש לאותם כישורים פעם שניה.

ציפי לבני: יש כאן נתונים על איזה קורסים הם עברו ואני לא יודעת אם זה מעניין, אבל רק עוד משפט אחד, שבכל זאת חשוב כי דיברנו קודם על עלייה גם מצרפת וגם ממדינות כאלה: היה תהליך עבודה די מייגע של המנכ"לית עם משרדי הממשלה שרלוונטיים לנושאי רישוי כמו משרד הבריאות ובחלק זה אפילו לא משרדי ממשלה אלא גילדות שנותנות רישוי, מבחנים ואוניברסיטאות שמעבירים את המבחנים, כי מצאנו שחלק מהבעיות בתהליך, אני חושבת שזה מן המפורסמות - -

קולט אביטל: זה אחד הנושאים שרצינו להעלות בפנייך: כל המאמצים שהשקענו כאן וכל התשאולים והשידולים למיניהם נתקלו בקיר ברזל - -

ציפי לבני: שינינו בחלק.

ציפי לבני: אולי גברת גל תאמר לכם איפה שינינו.

קולט אביטל: לפחות במשרד הבריאות נאמר לנו במפורש, שלא רק שאין לנו מה לעשות אלא שהדרך היחידה שאפשר לעשות משהו זה לשנות את החוק, כי הם לא ירדו משום דרישה ואדרבה, אני מניחה שידוע לך שהם הוציאו הוראת הרבה יותר מחמירות לגבי השפה העברית.

קולט אביטל: אנחנו פה, בוועדה, רואים החמרה ולא הקלה בכל מה שאנחנו ניסינו לבדוק.

קולט אביטל: לכן, זה נראה לנו מאוד קריטי.

מירלה גל: אני אשמח להתייחס לזה, אבל אני כן אומר מילה על הנושא של הקלות ברישוי.

מירלה גל: זה נושא שעסקנו בו רבות במהלך השנה האחרונה מול המשרדים השונים ולא רק המשרדים.

מירלה גל: אני יכולה להגיד שכן השגנו התקדמות משמעותית בהרבה מאוד נושאים.

מירלה גל: הקלות ברישוי לרופאי שיניים מצרפת.

מירלה גל: פתרון בעיית עולים פיזיוטרפיסטים.

מירלה גל: פתרון בעיית רישוי של עוזרי רוקחים.

קולט אביטל: מכל מקום?

קולט אביטל: לגבי פיזיוטרפיסטים קיבלנו תשובה שלילית.

מירלה גל: לא.

מירלה גל: סוכם שנעשה קורס הכנה.

קלאודיה כץ: אנחנו נשלם ואז יש פתרון.

מרינה סולודקין: משרד הבריאות לא רצה לשלם אז מצאו פה פתרון.

קולט אביטל: אם בסופה של דרך האנשים האלה יכולים לקבל את הרישוי, בבקשה.

קולט אביטל: אבל אם מדובר בכל מיני דרישות מקצועיות, למשל לרופאי שיניים: אחרי שלמדו יותר שנים בחו"ל מאשר בארץ, לעמוד פה בעוד כמה שנת לימוד...

מירלה גל: אגב, גם בנושא של רופאי שיניים מצרפת הגענו לסיכומים עם משרד הבריאות ואנחנו מקווים שהבעיה תבוא לפתרונה.

מירלה גל: פתרנו את בעיית רישוי עוזרי רוקחים.

קולט אביטל: סליחה, תסבירי לנו איך היא תבוא על פתרונה, כי אנחנו יושבים פה ושוברים את הראש ואנחנו רוצים לדעת שזה מאחורנו.

מרינה סולודקין: הכל כסף צבוע.

קלאודיה כץ: הפתרון מאוד פשוט, אנחנו מממנים את קורסי ההכנה ואנשים מקבלים רשיונות.

קולט אביטל: כמה זמן?

קולט אביטל: איזה קורסים?

קולט אביטל: של שנה, שנתיים?

קלאודיה כץ: תלוי.

קלאודיה כץ: למשל, לרופאי שיניים הקורס נמשך 4 חודשים, כולל גם עוד 3 שבועות של התנסות בפועל, כאשר כל הדרך, גם את דמי הקיום וגם נסיעות אנחנו מממנים.

קלאודיה כץ: לעולי צרפת, שהיתה בעיה, קיימנו יחד עם הסוכנות ומשרד הבריאות קורסי רישוי שם וצריך להגיד, שהאנשים האלה לא התייצבו בארץ ישראל, חלק מהם עדין שם, אבל יש עלייה קלה, מאלה שקיבלו רשיון עבודה.

קלאודיה כץ: אכן, קיימת בעיה שאתמול קיבלנו מכתב ממשרד הבריאות, שהם מכניסים דבר נוסף - -

מירלה גל: אנחנו לא נתבייש ונציג גם במה לא הצלחנו ואיפה הבעיה.

מירלה גל: בואי נדבר קודם על הקלות.

קולט אביטל: לגבי רופאי שיניים ידענו מזמן שהם עשו קורסים והם מכירים בזה.

קולט אביטל: אנחנו נתקלנו בבעיות מאוד קשות עם רוקחים, אחיות, פסיכיאטרים.

קולט אביטל: האחיות זו הבעיה הכי קשה.

מירלה גל: אני אעבור על זה טלגרפית, אמרתי.

מירלה גל: פתרנו את בעיית הפיזיוטרפיסטים.

מירלה גל: היתה לנו בעיה מאוד קשה עם עולים מארגנטינה, שהובטח להם טרם עלייתם שהם לא יתבקשו לעבור בחינות.

מירלה גל: גם את הבעיה הזו פתרנו.

מירלה גל: פתרנו את בעיית הרישוי של עוזרי רוקחים באמצעות קורס הכנה שנעשה במימון שלנו.

מירלה גל: זה יקרה בשנת 2005.

מירלה גל: מנענו עיכובים בתהליכי רישוי של אחיות עקב מבחני מיון לקורסי הסמכה והשגנו הסכמת משרד הבריאות לביצוע מבחן פעמיים בשנה.

מירלה גל: כאלה שהיו צריכים לחכות, כבר לא יצטרכו.

מירלה גל: פעמיים בשנה תהיה אפשרות להיבחן.

קולט אביטל: רגע, אז בסך הכל השגנו שיהיו בחינות, אבל זה מה שהם שרצו מלכתחילה.

רומן ברונפמן: יש פתרון ואין עקרון.

רומן ברונפמן: הם לא השיגו ולא יכולים להשיג, אבל הם מציגים פתרונות נקודתיים.

מרינה סולודקין: זה גם טוב.

מירלה גל: מנענו ביטול תואר אקדמאי לעולים שעברו הסבת אקדמאים לתואר אחות מוסמכת.

מירלה גל: היתה לנו גם בעיה עם זה.

מירלה גל: בעיית התמחות לפסיכולוגים, גם כאן יצרנו תכנית מיוחדת למימון התמחות לפסיכולוגים.

מירלה גל: זו תכנית שמופעלת כבר מיולי 2004.

מירלה גל: פתרנו את בעיית מימון הארכת תארים של עורכי דין בעלי ותק של פחות משנתיים וגם לזה, ייעדנו מגובה התקציב של המשרד.

מירלה גל: איפה שיש לנו בעיות זה בתחום התקציבי, בנושא של מימון סטאז' לעורכי דין ורואי חשבון לצורך רישוי.

מירלה גל: העלויות גבוהות.

מירלה גל: אני אומרת את זה בצורה ברורה ביותר.

מירלה גל: היינו יכולים למצוא מקומות תעסוקה עבורם, אם אפשר היה גם לתת לעורכי הדין ולרואי החשבון שמעסיקים אותם השתתפות.

מירלה גל: אני פיניתי בעניין הזה למנכ"ל משרד ראש הממשלה.

מירלה גל: אני מקווה שנצליח להזיז משהו.

מירלה גל: יש לנו עדין בעיה ואותו מכתב של דוקטור שנון הגיע גם אלי אתמול והנושא של העברית הוא אכן עדין בעייתי.

מירלה גל: אני אבוא בדין ודברים עם מנכ"ל משרד הבריאות ואם תהיה איזו שהיא דרך לשנות - -

קולט אביטל: כתוב שזה בהסכמתכם.

ציפי לבני: זה נשמע כמו איזה סיכום שהחלטנו באופן מתואם להקשות.

קולט אביטל: הניסוח לא בהסכמתכם וגם התוכן?

מירלה גל: לא.

מירלה גל: הניסוח לא בהסכמתנו וטענתנו היא שצריך לתת לעולה לבחור אם הוא רוצה לעשות קודם את מבחן הרישוי או שהוא רוצה קודם לעשות את המבחן בעברית.

מירלה גל: הם עומדים בשלהם, אבל אני חייבת לציין, שהעמדנו בפני משרד הבריאות הרבה מאוד בעיות.

מירלה גל: במרבית הנושאים הם הלכו לקראתנו.

מירלה גל: כמובן, שחלק גדול מההליכה לקראתנו היא משום שאנחנו מממנים את הקורסים ואת ההשמות, אבל את הפתרונות יש.

קולט אביטל: אם רוצים תמיד יש.

מירלה גל: לא לכולם.

ציפי לבני: אין החלטה מערכתית לבטל שורה של דרישות בדרך.

מירלה גל: הטענה של משרד הבריאות, ואני לא נציגת משרד הבריאות, כפי שרופאים ישראלים עוברים לגור בארצות הברית לדוגמה, גם הם נדרשים לעשות שם בחינות.

מירלה גל: זו הטענה שלהם, שהם צריכים לעמוד מאחורי כל תעודה שהם נותנים למי שעוסק במקצועות הרפואה.

קולט אביטל: הבנתי.

קולט אביטל: לתשומת לבך, כיוון שזה יצא כבר בתור הנחיה, רשימת הקבוצה יותר ארוכה מהמכתב עצמו.

קולט אביטל: אם מנהלי בתי חולים מקבלים את ההנחיה הזאת, אני חושבת שאתם צריכים להוציא מכתב מתקן בעניין הזה, עד שתגיעו לפתרון.

מירלה גל: נתנו כמובן סיוע לאומנים, לספורטאים וכיוצא בזה.

מירלה גל: אני רוצה לומר מילה על פרוייקטים מיוחדים לעולי אתיופיה: תכנית "אשת חייל", איגוד תעסוקת נשים אתיופיות.

מירלה גל: 520 נשים הושמו השנה במקומות עבודה.

מירלה גל: הפעלנו 16 רכזי תעסוקה במוקדים ב-16 ישובים.

ציפי לבני: לקראת סוף השנה פתחנו עוד מוקדים במקומות שלא היו בהם מוקדים או בשכונות או בערים שלא היו בהם מוקדים וזה, מגירודי סוף תקציב 2004.

מירלה גל: אנחנו מכפילים את מוקדי הקליטה שלנו, על מנת לתת מענה שהוכח כמענה הכי טוב לבני הקהילה.

מירלה גל: כל זה כמובן בשילוב עם שינוי תפיסת השירות שלנו.

מירלה גל: הפעלת חממות, קורסים למיניהם ועוד תכניות אחרות.

מירלה גל: במסגרת אגף קליטה ומדע הושמו מדענים במקומות עבודה.

מירלה גל: תכנית חדשה, פרוייקט חדש, הנתונים מצויים ולא אחזור עלייהם.

מירלה גל: פרוייקט חדש שיצא השנה זה מלגות לתלמידי מחקר.

מירלה גל: השנה התקבלו 18 עולים לתכנית הזו ויש לזה דרישה וביקוש.

מירלה גל: במסגרת פעילות האגף ליזמות עסקית, יצאנו בתכנית חדשה שבה אנחנו לא מחכים שהעולה יגיע ארצה ואז יתחיל לעבור תהליכים הכנה לפתיחת עסק אלא להפך.

מירלה גל: אחת הדרכים לעודד עלייה זה להביא את העולה עם העסק שלו לארץ או לחילופין, לפתוח עסק חדש בארץ.

מירלה גל: כל פעילות ההכנה מתבצעת עוד בחו"ל.

מירלה גל: הוא מקבל את כל המידע.

מירלה גל: הוקם אתר אינטרנט יחד עם הרשות לעסקים קטנים.

מירלה גל: התכנית נקראת: business.il .

מירלה גל: יצאנו גם למספר ירידים.

מירלה גל: התחלנו עם תושבים חוזרים או יותר נכון עם תושבים שחיים בארצות הברית.

מירלה גל: בהמשך, הרחבנו את זה יחד עם הסוכנות היהודית לצרפת, לדרום אפריקה ובתחילת השנה, חבר העמים ועוד מקומות.

מירלה גל: חצי שנה אחרי שהתכנית הופעלה, ביקרו באתר שלנו 8000 איש שגילו התעניינות.

מירלה גל: 360 עולים פוטנציאלים נמצאים כרגע בקשר שוטף אתנו וכבר 41 משפחות עלו לארץ והקימו עסק כתוצאה מהתכנית הזאת.

מירלה גל: החל משנת 2005, בתכנון שלנו להרחיב את האופציות, לתת הלוואות שלב ב' ולספח את העסקים, מעבר לעסקים קטנים גם לעסקים בינוניים וגדולים.

מירלה גל: יש לנו ישראלי שמביע התעניינות בהקמת פרוייקט בארץ בהיקף של 35 מיליון שקל.

מירלה גל: אני חושבת שזה בהחלט נותן את אותותיו.

מירלה גל: בנושא של דיור - -

ציפי לבני: אני ארחיב קצת: בנושא של פתרונות דיור: הדרמה הגדולה התרחשה פעמיים: פעם אחת במעבר לחוק הדיור הציבורי, שמבחינת המלאי שהשאיר לדיור מחדש הוריד את זה לאפס.

ציפי לבני: למעט במקומות פריפריאליים, שגם כשאנחנו מציעים, עולים לא באים לגור שם וגם זה צריך להיאמר.

ציפי לבני: יש דירות פנויות בקרית שמונה, דירות פנויות בעוד מקומות שהעולים לא רוצים להגיע לשם, למרות שהם זכאים.

ציפי לבני: לכן, אפרופו שיחתנו שהיתה במהלך התקופה והפעם גם בקטע של שר שיכון, השאלה האם נכון לבנות דירות מהסוג של דיור ציבורי או נכון לתת תחליף?

ציפי לבני: יכול להיות, שהפתרון הנכון הוא באמת לתת תחליף כספי, כדי שהעולה יוכל לבחור את מקום המגורים שלו.

ציפי לבני: ואז, אנחנו מגיעים למכה השניה: התחליף שהיה אמור להיות היה המשכנתאות.

ציפי לבני: פה אני מדברת משני כובעי, משני היבטים שונים: עד שנת 2003 המשכנתאות כללו מרכיב של מענק.

ציפי לבני: לקראת 2004 בוטלו כלל המענקים.

ציפי לבני: אני דנה עכשיו בפזה אחת שלהם, שעוסקת בעולים, אבל בסך הכל, אין זכאי למענק כל שהוא במדינת ישאל.

ציפי לבני: הכל הפך להלוואות גדולות יותר.

ציפי לבני: לכאורה, הטיעון היה שהריבית תרד ואז הלווה, יהיה לו נוח יותר להחזיר והפגיעה לא תהיה גדולה.

ציפי לבני: לגבי שתי קבוצות התיאוריה הזאת לא עובדת, למרות שהריבית ירדה.

ציפי לבני: קבוצה אחת היא קבוצת עולי אתיופיה, שכמעט באופן קבוע אני מודיעה שלא אתמוך בתקציב אם לא יינתן איקס כסף למענקים לעולי אתיופיה.

ציפי לבני: זו קבוצה שכושר ההחזר שלה לא קיים.

ציפי לבני: גובה המענק כמעט 95% והתוצאה, שבאותה שנה שבה בוטלו המענקים קיבלנו מאה מיליון.

ציפי לבני: בשנת 2003 ל-2004 קיבלנו 100 מיליון ועכשיו, לשנת 2005 קיבלנו 250 מיליון, כשהקדמנו חלק.

ציפי לבני: הקדמנו ל-2004 כי זה פשוט נשאר.

ציפי לבני: זה מצב שבו כל מה שהיינו יכולים לשחרר ממרכזי הקליטה, זה פשוט יוצא.

ציפי לבני: ברגע שיש לנו כסף מהאוצר הוא נגמר באותו שבוע.

ציפי לבני: הפתרון קיים לציבור מסוים.

ציפי לבני: הוא לא עונה על הצורך שלנו לעודד עולים בכלל ובוודאי, לא עונה על הצורך שלנו לעודד מקומות מסוימים, כמו בנגב ובגליל, שזה בכובעי האחר.

ציפי לבני: במהלך תקציב 2005, במסגרת הקרבות שמנהלים מות האוצר, מאחר וביקשתי לקבל גם לעולים, קיבלתי בסך הכל 30 מליון שקל לעודד עולים ולתת מענקים לעולים בנגב ובגליל.

ציפי לבני: דבר שהוא לא משמעותי, הוא נותן פתרונות נקודתיים.

ציפי לבני: אני לפחות לא הצלחתי עד עכשיו לקבל חזרה לא עבור העולים ולא עבור מקומות שרוצים לעודד איזה שהם פתרונות ברמת המענק.

ציפי לבני: תחום נוסף שהיתה בו בעיה זה תחום הזכאים, שהם נסמכים, שאין להם במקרה הזה יכולת ויש להם זכות מיוחדת.

ציפי לבני: אני מדברת על הקשישים והנכים.

ציפי לבני: הנושא של הנכים, וכאן אני אומרת פעמיים, אני לא יודעת אם זה הגיע למשרד הזה אבל גם במשרד השיכון, זה דבר שהוציא אותי מדעתי, תסלחו לי על הביטוי.

ציפי לבני: עוד כשרת קליטה, הבנתי שבמשרד השיכון התקציב ירד לאפס בנושא של טיפול בנכים.

ציפי לבני: עכשיו, בתקציב 2004 לפני שאני עוזבת, ביקשתי להעביר כמה מיליונים לדירות נ"ר, שלא נותן פתרון לכל אלה שממתינים אלא נותן פתרון לעוד כמה דירות.

ציפי לבני: לקחתי את זה ממקומות אחרים וייעדתי את זה לדירות נ"ר בכובע של משרד השיכון.

ציפי לבני: במקביל, יצאנו בפרוייקט של שכירות ארוכת טווח לנכים.

ציפי לבני: זה עונה גם לעולים וגם לרגילים, לוותיקים.

ציפי לבני: זה בשני הכובעים ויש על זה שקף.

ציפי לבני: מאחר והנכים, כל תקופת ההמתנה מחכים שנים לנושא של דירת נ"ר, אנחנו מדברים על פרפלגים שלא יכולים לעלות.

ציפי לבני: הגענו להסדר עם האוצר, שלפיו בתקופת הביניים הזאת, אנחנו נאפשר תוספת סיוע חודשי של 1000 שקל נוספים למשפחה שיש בה נכה ו-800 שקל לשכר דירה, כי אנחנו יודעים שהמשפחה צריכה לשכור דירה מותאמת.

ציפי לבני: במקרים כאלה, אנחנו אומרים שנוסיף עוד 1000 שקל למשפחה ו-800 ליחיד, כדי שאם יש לכם הוצאות, תוכלו לעשות גם איזו שהיא השקעה בהתאמת המבנה אם אתם שוכרים דירה ל-5 שנים.

ציפי לבני: ואז, הסך הכל שהוא מקבל היום זה - -

חביב קצב: תלוי.

חביב קצב: 1700 שקל,2000 שקל.

חביב קצב: זו תוספת מאוד רצינית.

קולט אביטל: זה בערך 200 ומשהו דולר.

ציפי לבני: זה מכפיל, כתוספת.

ציפי לבני: הדבר העקרוני שקבענו, שמי שהולך לתהליך הזה זה לא פוגע בתור.

ציפי לבני: אם אדם מחכה, העובדה שהוא מקבל עכשיו תוספת לשכר דירה ל-5 שנים, לא מוציא אותו מתור הממתינים מדירת נ"ר.

ציפי לבני: חששנו שאנשים לא ירצו ללכת לשכירות כי הם יחששו שהם יוצאים מהתור ולא יקבלו את דירת הנ"ר.

ציפי לבני: אז זה פתרון נקודתי.

ציפי לבני: בנוסף, בנוגע לקשישים - -

חביב קצב: 104 מקרים כבר מומשו.

ציפי לבני: זה דבר שעשינו תוך חודש.

מירלה גל: אנחנו, ביזמתנו, פנינו לכל העולים שאושרה להם דירת נ"ר והודענו להם.

ציפי לבני: כבר 100 מומשו.

ציפי לבני: המצב היה באמת בלתי נסבל.

ציפי לבני: עדין, זה פתרון חלקי, אבל הייתי כאן, בוועדה, בתקציב 2005 וזה פשוט דבר שהיה בלתי נתפס בעיניי.

מירלה גל: בנושא הקשישים - התייחסנו לזה.

מירלה גל: נתנו כמעט 4500 פתרונות דיור בשנת 2005.

מירלה גל: 1336 דירות ציבוריות - -

ציפי לבני: ראשית, בשנת 2004 פתרונות הדיור שניתנו היו גם במסגרת של מקומות קיימים שאפשר היה להרחיב אותם, להגדיל אותם, לשפץ אותם ולתת עוד פתרונות במסגרות קיימות.

ציפי לבני: בנוסף, אנחנו הולכים על שני פרוייקטים מקבילים.

ציפי לבני: נתתי קודם את הדוגמה של שכירות ארוכת טווח לנכים.

ציפי לבני: אנחנו יוצאים עכשיו בפרוייקט משוכלל של בית לקשיש, שאבהיר איך הכוונה לעשות את זה: ברמת הזכות, אנחנו ניתן תוספת לעולה הקשיש הזכאי, שישכור דירה לטווח ארוך.

ציפי לבני: עולה שיבחר במסלול הזה, אני אסביר את הכשלים שהיו בעבר: בעבר, מי ששכר ל-5 שנים קיבל עוד כסף והקהילה של העולים היתה מאוד מרוצה מהעניין הזה.

ציפי לבני: בדקנו ומצאנו שיש כמה בעיות בתהליך.

ציפי לבני: ראשית, זה לתקופת זמן קצובה והעולה עדין הולך לשכור דירה וחולם על דיור.

ציפי לבני: גם ברמת התחושה של הנה, אני הסתדרתי, האדם עדין מרגיש שהוא נמצא בתקופת מעבר.

ציפי לבני: האוצר לא הסכים לתת התחייבויות שהיא התחייבות של מי שנשאר למסלול, שם הוא נשאר.

ציפי לבני: אז קיבלנו התחייבות, שמי שנכנס למסלול הזה תהיה לו התחייבות מדינה לכל הזמן.

ציפי לבני: דבר נוסף, הגענו למצב שבו מקצצים גם בשכר דירה.

ציפי לבני: ואז, מה שקרה זה שהאוצר לכאורה לא פגע בתוספת אבל פגע בשכר הדירה הבסיסי.

ציפי לבני: התוצאה היא, שבעצם לא היה להם על מה להסתמך והגענו להסכמות עם האוצר, שבמקרה שאדם נכנס למסלול הזה, לא יהיו קיצוצים במסלול הזה ואז הוא יכול להיות סמוך ובטוח שהוא נכנס למסלול שנותן לו ביטחון.

ציפי לבני: דבר שני, החלטנו לשכלל את זה ופנינו לרשויות מקומיות ואמרנו כך: היום העלויות של הדיור מאוד גדולות והתוצאה היא תוצאה מסוג הזה של ההערה שלך.

ציפי לבני: אז נתנו עוד פתרונות לעוד 200 לעוד 1000.

ציפי לבני: העלויות הן עלויות נוראיות מבחינת המדינה וכמה מאושרים הולכים לגור טוב, וכל השאר ממשיכים לחכות, כשאין סיכוי שבעולם שבבת אחת, בתקציב אחד, בשנה אחת אני אוכל לתת פתרון ל-50 אלף.

קולט אביטל: הבעיה היא שאנשים מחכים בתור מאז 92.

קולט אביטל: זה לא בשנה אחת.

קולט אביטל: אני לא שמה את זה על גבך - -

ציפי לבני: להפך, אני אומרת יותר מזה: אין סיכוי שבשנה הבאה או בעוד שנתיים, בעלויות שעולים עכשיו מקבצי הדיור, שיינתן פתרון ל-50 אלף.

ציפי לבני: המדינה לא תעשה את זה, זה לא יקרה.

ציפי לבני: לכן, אני באה ממקום בעייתי כדי לתת איזה שהוא פתרון.

ציפי לבני: ואז, היתה סיטואציה שבה שרת הקליטה היתה גם שר השיכון והיה לה גם איזה שהוא ידע בנדל"ן מההיסטוריה ומתוך הבנה שהרשויות המקומיות גם רואות בבעיה של הקשישים בעיה שנוגעת אליהם, הבעיה היא כמעט תמיד שלגבי מחיר הבניה, אין לי מה לעשות עם זה, זה בכל מקום אותו דבר.

ציפי לבני: אבל מחירי הקרקע, הם עושים הבדל עצום, בעיקר כשהעולים מחפשים לגור באזורי הביקוש.

ציפי לבני: אמרתי קודם, אני מוכנה לתת עכשיו מפתח במקומות בפריפריה.

ציפי לבני: העולים לא רוצים לגור שם.

ציפי לבני: הם רוצים לגור ליד הילדים, הם רוצים לגור במרכזי הערים.

ציפי לבני: יש קרקע שהעלות שלה היא של אפס, וזו קרקע לצורכי ציבור.

ציפי לבני: המצב כרגע הוא כזה: ניתן לבנות על קרקע לצרכי ציבור שהופקעה לצורכי ציבור, מה שנקרא הוסטלים או מקבצי דיור או בית לקשיש.

ציפי לבני: בית לקשיש זה השם החדש.

ציפי לבני: מאחר שהקרקע הזאת היא קרקע שאפשר לעשות בה שימוש לצורך הזה, השווי שלה הופך להיות אפס.

ציפי לבני: כדי לעודד את הרשויות המקומיות לעשות את זה, אנחנו מבקשים לעשות את זה יחד עם החברות הכלכליות של הרשויות המקומיות, שאז הן יוכלו לעשות את הבניה.

ציפי לבני: אם יש לכם זמן, מר קצב יכול לתת סקירה.

ציפי לבני: זה הולך להוריד משמעותית את העלויות מבחינת המדינה.

ציפי לבני: זה יאפשר לעולים, ועכשיו אני מתחברת לשכירות ארוכת טווח, זה יאפשר לעולה שמקבל את שכר הדירה לא ללכת רק למקום של בעל בית פרטי, שהוא חושש שאולי הוא ירצה אחר כך לתת את הדירה לילדה שהתחתנה, אלא לגור במסגרות האלה לאורך זמן עם ביטחון מהמדינה, שיש לו סכום קבוע שהוא יכול לשלם בעלויות שסכך הכל העלות שלהם, זה לא משנה לעולה, אבל סך כל העלות היא הרבה יותר נמוכה, עם הרשות המקומית.

ציפי לבני: תופתעו לשמוע כמה פניות שאני קיבלתי, מאחר והצגתי ופרשתי את זה בפני ראשי רשויות.

ציפי לבני: אתם לא מתארים לעצמכם.

ציפי לבני: קיבלתי מכתב נזעם מראש רשות שאומר: למה לא יוצרים איתי קשר?

ציפי לבני: החברה הכלכלית שלי רוצה, יש לי קרקע מתאימה, אנחנו רוצים לצאת לפרוייקטים האלה.

קולט אביטל: זה מה שלא קרה בהרצליה למשל.

ציפי לבני: בהרצליה זאת שערורייה.

ציפי לבני: הסיפור הזה של הרצליה זה גועל נפש, זאת שערורייה.

ציפי לבני: הרשות המקומית בנתה, השקיעה כסף ומתנערת מאחריות ומצפה שהמדינה תשלם לה כסף והבניין ריק.

ציפי לבני: הצענו להם את זה.

ציפי לבני: גם לעולים מאתיופיה, שהם סירבו, ויש בזה מגמה להגיד על העיר ואני לא חוסכת מלים בעניין הזה וזה מכעיס אותי.

ציפי לבני: ובאים למדינה תקנו במחיר כזה ובמחיר אחר.

מרינה סולודקין: אמרנו להם בפנים מה אנחנו חושבים בנושא הזה.

ציפי לבני: אמרנו להם: קחו את הבניין הזה.

ציפי לבני: הנה עכשיו יש כאן עולים.

ציפי לבני: יש לכם את הרשימות של העולים.

ציפי לבני: איך אנחנו משכללים את זה?

ציפי לבני: אנחנו נפנה את העולים למקומות שבהם זה קורה.

ציפי לבני: ברגע שאנחנו נותנים את הכסף הזה יש היום יזמים, שיש להם מקומות שנבנו כדיור מוגן או שהם רוצים להפוך אותם לדיור מוגן ומחכים שיצאו מכרזים ממשרד הקליטה.

ציפי לבני: אני לא מוציאה עכשיו את המכרז.

ציפי לבני: אני מוכנה לעשות את השידוך, אני מוכנה לעשות את עבודת התיווך בין העולה, בין רשימת הממתינים לבין יזמים שיעמדו בקריטריונים שאנחנו נקבע ונעשה את ההפניה.

ציפי לבני: במקום שיבואו אלי יזמים וזה אתם בטח מכירים: הוצאתם מכרז פה, הוצאתם מכרז שם.

ציפי לבני: אני לא רוצה לבחור.

ציפי לבני: אני נותנת לעולים את האופציה, אני נותנת להם את הכסף.

ציפי לבני: כשנראה את התוצאות, נדע אם כל הנאום הנלהב שלי נושא פרות וזה לא יקרה עכשיו אלא בעוד שנה וחצי.

ציפי לבני: זה קורם עור וגידים כתכנית, אבל בפועל, נראה עד כמה זה מוריד לנו ברשימת הממתינים באופן מעשי, רק בטווח של עוד זמן.

ציפי לבני: אין לי ספק שהשרים החדשים יקדמו את הנושא הזה.

קולט אביטל: לגבי שר הקליטה אנחנו לא יודעים.

מירלה גל: אני אדלג על הנושא של פעילות בתחום סטודנטים עולים.

מירלה גל: אני אדלג גם על הנושא של הדיור כי הוא נדון כאן מספיק פעמים.

מירלה גל: אני אגיד מילה אחת על הנושא של העלייה קבוצתית.

מירלה גל: עוד תכנית חדשה, בשיתוף עם הסוכנות היהודית, שבמסגרתה אנחנו מעודדים עלייה ארצה של קבוצות של עולים שמגיעות מאותה מדינה לאותה רשות.

מירלה גל: התחלו עם צרפת והמשכנו עם חבר העמים והתכנית הזאת תתפשט גם לארצות אחרות ב-2005.

מירלה גל: לגבי שילוב תרבויות, עשינו הרבה מאוד פרוייקטים בסגנון מה שראינו כאן הבוקר, אבל גם פעילויות שמשותפות לעולים חדשים ולישראלים ותיקים.

מירלה גל: הן צעירים יותר והן מבוגרים יותר.

מירלה גל: מילה אחת על היעדים העיקריים לשנת 2005, שכאמור הנושא המרכזי שלנו יהיה בנושא התעסוקה באמצעות אותם וואוצ'רים והפרטות ובמקביל גם פעילות אחרת שהמשרד ימשיך אותה.

מירלה גל: דיור וחינוך, המשך של שיפור השירות וכל אותם נושאים שעסקנו בהם גם ב-2004.

קולט אביטל: רק רגע.

קולט אביטל: יש לנו המון נושאים שדילגתם עלייהם.

קולט אביטל: נראה לנו, כיוון שאנחנו מטפלים בהם הם נראים לנו קריטיים.

קולט אביטל: היום ה-27 בדצמבר 2004.

קולט אביטל: ארגוני העולים עוד לא קיבלו פרוטה השנה.

קולט אביטל: אנחנו ישבנו בישיבות אין ספור.

קולט אביטל: אני הגשתי הצעת חוק כתוצאה מזה וביקשנו להעביר מידע לאנשים שזכאים לאיזו שהיא תמיכה מכם, לפי הקריטריונים שלכם, שתודיעו להם עד מועד מסוים כמה יקבלו.

קולט אביטל: אבל איך אנשים שהם מארגונים וולונטריים, יכולים לקיים פעילות שנה שלמה מבלי לקבל את התקציבים שלהם?

קולט אביטל: מה הסיבה, אם התקציבים עברו אליכם, אנחנו מתקרבים לסוף השנה.

קולט אביטל: עד כמה שאני יודעת, אחרי תאריך מסוים אי אפשר להעביר את הכספים ועוד לא העבירו אותם.

קולט אביטל: זה נושא כבד ועקרוני וזה דבר שאי אפשר כל פעם לדוש בו.

קולט אביטל: דבר שני, שאני חושבת שהוא לא פחות חשוב: אתם דיברתם על פתרונות דיור.

קולט אביטל: יש המון עולים שנכנסו לחובות כתוצאה מהמשכנתאות.

קולט אביטל: קוצצו להם כל יתר התמיכות והם לא יכולים לעמוד בתשלומים.

קולט אביטל: יש אלפי עולים כאלה לפי הערכתנו.

קולט אביטל: אני חושבת, שאנחנו צריכים להתייחס לזה.

קולט אביטל: אנחנו נדון בדבר נוסף, אבל כיוון שגברתי השרה עומדת לצאת, אני רוצה להגיד לך בבושה רבה מבחינתי, שאחרי שנה שאנחנו דנים פה במצב בלתי נסבל של מה שנקרא הבניה הקלה, של בתים שלא עומדים בשום סטנדרט ושקיבלנו על זה מידע ממומחים, שזה מבנים בלתי תקניים.

קולט אביטל: כל פעם אנחנו פנינו ואמרנו: אל תשימו טלאי על טלאי.

קולט אביטל: צריך למצוא לזה פתרון.

קולט אביטל: מדובר בקבוצה מאוד גדולה של אנשים ואי אפשר להתעלם מהסיפור הזה ולעשות עוד איזה שיפוץ בכמה גרושים, בבניינים שלא ראויים לשיפוץ.

קולט אביטל: אלה שלוש נושאים שנראים לי מאוד קריטיים.

מרינה סולודקין: אני רוצה לומר כמה דברים: אני חושבת, שעם כל החסרונות שיש, אנחנו צריכים לשבח את שרת הקליטה שיוצאת מהתפקיד הזה.

מרינה סולודקין: צריך לברך אותה, בגלל שהכניסה לתפקיד של משרד המשפטים, אני חושבת שזה אירוע הכי חשוב שיש.

מרינה סולודקין: דבר שני, בשקט, הם נכנסו לתהליכים מאוד נכונים.

מרינה סולודקין: אני מדברת על לימודים של השפה העברית והעניין של קרקע ציבורית.

מרינה סולודקין: זה פתרון קל לדברים מאוד קשים.

מרינה סולודקין: ממה אני מפחדת?

מרינה סולודקין: אתם הייתם בתהליכים.

מרינה סולודקין: אתם מצאתם פתרונות.

מרינה סולודקין: פרות אנחנו עדין לא ראינו ואני חושבת, שאנחנו צריכים להיות בוועדה ככלב שמירה, שיהיו פרות לכל התהליכים האלה ושאנשים שנכנסים לתפקידים לא יקלקלו את התהליכים של שנתיים מאוד חשובות.

ציפי לבני: תודה רבה.

מירלה גל: אני אענה בקצרה: הודענו לכל הארגונים על סכום הכסף שעומד לרשותם.

מירלה גל: ביקשנו מהם במקביל, להעביר דוחות ביצוע כדי שנעביר להם כספים.

מירלה גל: חלק מהארגונים, למיטב ידיעתי, כבר קיבלו את התשלומים, לא כולם עדין.

מירלה גל: את ההודעות קיבלו כל הארגונים.

מירלה גל: את הכספים לא כולם קיבלו.

מירלה גל: כולם נתבקשו להעביר לנו דוחות ביצוע, על מנת שנעביר להם את הכספים.

קולט אביטל: לפני שהם מקבלים כסף הם כבר צריכים דוחות ביצוע?

מירלה גל: כדי שנוכל להעביר להם את התשלום, בכל מקרה, תשלום מתבצע על סמך דוחות ביצוע.

מירלה גל: אבל אני לא רוצה שיובן לא נכון.

מירלה גל: מה שקורה, בתחילת השנה התקציב של התמיכות היה נמוך מאוד.

מירלה גל: אני יכולה לצאת כבר היום בתמיכות 2005 כאשר - -

קולט אביטל: מירלה, חשוב לנו לדעת שהכסף של 2004 יועבר.

אריה קורת: ודאי.

אריה קורת: 70% מהארגונים כבר קיבלו את הכסף.

קולט אביטל: לא נכון.

אריה קורת: סליחה, אני יכול להביא לך נתונים.

אריה קורת: 70% קיבלו.

אריה קורת: 100% קיבלו על כך הודעות לפני חצי שנה.

אריה קורת: אנחנו ממתינים לדוחות ביצוע.

אריה קורת: אנחנו היום רודפים אחרי הארגונים, שישלחו לנו דוחות ביצוע.

אריה קורת: כל התחייבות תמומש, גם אם זה יהיה ב-2005, אנחנו נעביר את כל הכספים לכל הארגונים.

קולט אביטל: אומר לי פה יושב הארגונים, שהם לא קיבלו.

מירלה גל: 300 עמותות מקבלות מאתנו כספים.

אריה קורת: אני מוכן עכשיו לבדוק ולתת לך את הנתונים, כמה כבר קיבלו כספים וכמה עוד לא שלחו דוחות - -

ציפי לבני: רבותיי, אנחנו שקופים לגמרי.

ציפי לבני: אני מבקשת שתגישו לוועדה כמה קיבלו וכולי.

אריה קורת: זה מופיע באתר האינטרנט שלנו.

ציפי לבני: סליחה, מר קורת, נתון נכון לעכשיו, צילום נכון לעכשיו, לא רק כמה הוא אמור לקבל, מי קביל את ההודעות?

ציפי לבני: כמה קיבלו ומי לא קיבל ולמה?

אריה קורת: אין שום בעיה.

קולט אביטל: ושאלה נוספת, אם עד סוף שנה לבריאות הם יקבלו את הכסף או שהכסף הזה ילך לאיבוד?

אריה קורת: יקבלו אותו.

אריה קורת: כל התחייבות תמומש והם יקבלו את מלא הפיצוי.

ציפי לבני: שני דברים קטנים: תודה על המחמאות, אבל חשוב לומר גם שזה נחמד שהשר מקבל את המחמאות, אבל יושב כאן כל הצוות הבכיר של המשרד בראשות מנכ"לית המשרד.

ציפי לבני: בלי זה אי אפשר ומה שהיה כאן בשנה וחצי האחרונות, זו עבודה של אנשים שרוצים להזיז, שרוצים לשנות, שרואים מול העיניים את העולים ומגיעה גם להם תודה.

ציפי לבני: שתי תשובות מהירות: האחד, לגבי העולים שמתקשים בהחזרי המשכנתא.

ציפי לבני: זה קיים לא רק במקרה של העולים, זו מתחילה להיות תופעה.

ציפי לבני: היום ועדה שאמורה לתת פתרונות נקודתיים למקרים הקשים ביותר.

ציפי לבני: הוועדה, שהוקצב לזה סכום למספר שנים - -

מרינה סולודקין: 50 מיליון שקל - -

ציפי לבני: 25 מיליון שקל בכל שנה ל-5 שנים, 25 מיליון בסך הכל, זה לא ייתן פתרון לכולם.

ציפי לבני: זה ייתן פתרון למקרים הקשים ביותר.

ציפי לבני: אנחנו עמדנו על זה שבמסגרת הדיונים האלה יהיה נציג של משרד הקליטה, כי זה עוסק בעולים ולא רצינו שזה יהיה לפי הקריטריונים הרגילים של החשב הכללי.

ציפי לבני: בנושא של הבניה הקלה, נמצאים כאן גם אנשי משרד השיכון, שאמורים לתת מענה יותר מפורט מזה.

ציפי לבני: גם בזה, לא נתתי פתרון ב-4,5 חודשים שאני במשרד השיכון ומשמעות של מתן מפתח חדש לבית שאנשים גרים בו.

ציפי לבני: אבל עשינו בדיקה הנדסית ואני מניחה שהנתונים יינתנו, של כל בית ובית.

ציפי לבני: ההערה שלך היתה נכונה בזה שהתקציב השנתי שהיה מוקצב לזה בשנים הקודמות היה בין 4 ל-5 מיליון שקל לשנה והתוצאה היתה שנוגעים במשהו וזה לא נותן מענה.

ציפי לבני: בעקבות ולקראת הדיון שהיה כאן, עם כניסתי לשרת השיכון באוגוסט או ספטמבר, הנושא הובא לידיעתי.

ציפי לבני: זה נראה לי שרירותי וגייסתי, והאוצר בעניין הזה הלך אתנו מתוך אותה הבנה, שכשאתה מתקן קצת, אז לא עשית כלום.

ציפי לבני: קיבלנו את הכסף, 37.5 מיליון שקל חד פעמי, לעשות גוף בהתאם לצרכים, תוך הגדרה של מה שאפשר לתקן יתוקן ומה שלא, יחזרו אלינו עם תוצאות הנדסיות ויינתן פתרון אחר.

ציפי לבני: אבל יש כאן את אנשי המקצוע של משרד השיכון, אני צריכה ללכת, שיתנו את כל הפירוט.

קולט אביטל: חברת הכנסת סולודקין, אני צריכה לצאת עם השרה למספר דקות.

קולט אביטל: האם תואילי לנהל את הישיבה?

קולט אביטל: (היו"ר קולט אביטל יוצאת)

אלכסנדר קלנטירסקי: סליחה, את זוכרת אותי, נכון?

אלכסנדר קלנטירסקי: את אמרת שעוד כמה ימים יהיה תכנית.

ציפי לבני: נכון, יש.

אלכסנדר קלנטירסקי: אין תכנית עד עכשיו.

קולט אביטל: סליחה אדוני, אתה לא קיבלת רשות דיבור.

קולט אביטל: השרה צריכה לצאת, אנחנו נשמח לשמוע אותך אחר כך.